BALLERS – 1a temporada | M.A.Confidential\nBallers es presenta com l’encarregada d’omplir la vacant que ha deixat a la HBO la sèrie El Séquito. No en va, les dues comparteixen format (mitja hora), part de l’equip productor (Stephen Levinson, Robb Weiss i Mark Wahlberg) i també clars paral·lelismes en el seu enfoc, ja que es dediquen a explicar de forma ficcional el funcionament intern de les seves respectives temàtiques: Hollywood i la NFL. No obstant, és cert que Ballers agafa un rumb en què aquest aspecte queda en un relatiu segon pla, ja que el que de veritat importa a la sèrie són les petites històries i situacions que viuen els seus diferents protagonistes; i si aquestes tenen un punt excèntric, encara millor. En realitat, es podria dir que estem davant d’un producte que, a nivell estrictament narratiu i estructural, fa bastant el que li dóna la gana i quan li dóna la gana.\nÉs evident que la història presenta una evolució del primer al desè capítol, i que cadascun dels personatges té un recorregut, però en el fons un acaba constatant que tampoc hi passen tantes coses. I és que Ballers ho juga tot al seu esperit. Més enllà de l’interès o l’originalitat d’allò que explica, la sèrie desprèn tota ella un carisma especial; té un punt irresistible, i ho sap, i li agrada, i ho sap explotar pràcticament en cada escena. La versatilitat del seu humor, des de la seva vessant més barroera i esbojarrada fins la fina ocurrència d’alguns dels seus diàlegs, deriva en situacions memorables i fins i tot en un punt de ridiculització dels personatges que assegura una bona dosi de rialles en tots els episodis. No és fàcil encarar una sèrie sabent del cert que cada entrega et garanteix mitja hora de diversió, i Ballers ho compleix de forma sorprenent, i amb la sensació que no necessita suar massa per fer-ho.\nEn aquest poder carismàtic que assoleix la sèrie, hi resulta clau la presència de Dwayne “The Rock” Johnson, sens dubte l’ànima de tot el conjunt. El de Spencer Strasmore és un paper que li va com anell al dit, i que consolida aquesta etapa en què l’actor ha pres una especial consciència de les seves virtuts i limitacions, fet que explota amb una admirable capacitat de riure’s de si mateix que el fa connectar més que mai amb el públic. En consonància amb la personalitat de la pròpia sèrie, The Rock troba a Ballers l’escenari idoni per a lluir-se i mostrar el seu millor somriure, sabent que domina qualsevol tipus de situació. La resta de repartiment no desentona i actua amb el mateix esperit, i té la particularitat de comptar amb dos exjugadors de la NFL com John David Washington (fill de Denzel, i l’altra gran ànima de la sèrie) i Donovan Carter.\nA la sèrie se li podria retreure el fet de no córrer ni un risc més dels suficients. No mostra en cap moment la més mínima intenció de sortir-se del camí on es troba còmoda, es recrea en escenes capritxoses de cara a la galeria, i fins i tot cau en una excessiva banalització de tot el que hi passa. No obstant, és molt probable que precisament aquesta falta d’ambició dramàtica sigui un dels motius del seu èxit. Ballers no pretén fer-nos aprendre o descobrir res -tot i que posaria la mà al foc que moltes històries estan inspirades en successos reals- ni tampoc busca una gran identificació amb els problemes o preocupacions dels protagonistes. Simplement ens introdueix de forma natural i satírica en un univers de luxe, festa, excessos i espectacle que té molta substància per a extreure. Si es decideix acompanyar aquest grup d’homes immadurs i inconscients en el seu mar de dòlars, el viatge passa volant i la cançoneta de torn segueix sonant al nostre cap.


L'Ajuntament de Barcelona atura dues obres de rehabilitació a dos fons d'inversions per vulnerar drets de llogaters - Jornal.cat\nL'Ajuntament de Barcelona atura dues obres de rehabilitació a dos fons d'inversions per vulnerar drets de llogaters\nLes males pràctiques de les immobiliàries han estat identificades en edificis del Clot i Poble-sec\nDimarts, 6 de febrer de 2018 | 21:00 h\nEl consistori barceloní ha aturat en els darrers dies les obres en dos edificis de la ciutat després de detectar que en tots dos casos els promotors dels projectes (fons d'inversions i societats immobiliàries) van realitzar reformes integrals sense tramitar la corresponent llicència d'obres, és a dir, tramitant només permisos com si fossin obres menors, els anomenats comunicats o assabentats. A més de vulnerar, en un dels casos, els drets d'un llogater.\nEl primer dels casos el va detectar el Districte de Sants-Montjuïc, que va notificar la suspensió immediata de les obres que Vertice Nedax, SL estava desenvolupant al carrer Murillo 12, al barri de Poble-sec. La societat, vinculada a la societat Norvet SL, estava rehabilitant la finca per fer habitatges de luxe.\nEn aquest cas, els serveis tècnics del Districte van detectar que s'havien anat tramitant fins a una vintena de comunicats d'obres puntuals. A través d'una inspecció va quedar acreditat que amb aquests comunicats d'obres puntuals el que en realitat s'havia fet era una rehabilitació integral de l'edifici.\nAra bé, en el cas d'aquesta finca del Poble-sec, només es va deixar fora de la rehabilitació un dels immobles, on encara resideix un veí amb els seus dos fills menors d'edat. La companyia va incomplir amb aquest llogater la seva obligació legal d'oferir un allotjament durant les obres, per evitar-li els inconvenients i per la seva seguretat.\nA més a més, aquest veí es troba en una situació de vulnerabilitat perquè el fons que ha adquirit l'immoble no li va voler renovar el contracte de lloguer. Aquesta família, que viu a la finca des del 2008, va sol·licitar ajuda a l'Oficina d'Habitatge de Sants-Montjuïc i de les entitats veïnals de la zona. Els esforços que s' han fet per intentar arribar a un acord amb la societat propietària de l'edifici han estat infructuosos, ja que aquesta societat s'ha negat a participar en tot moment en la proposta de mediació que se li ha ofert per tal de cercar una solució per la renovació del contracte de lloguer.\nI a més, en aquesta mateixa finca del carrer Murillo número 12, Norvet SL ha ofert a un altre veí que encara hi resideix, aquest en règim de lloguer de renda antiga, la possibilitat d'instal·lar-se a un local sense cèdula d'habitabilitat.\nDavant d'aquesta situació, l'Ajuntament de Barcelona ha adreçat una carta a la societat Norvet SL i Vertice Nedax SL exigint que retirin la petició de desnonament i s'avinguin a trobar una solució digna per al llogater.\nPel que fa al cas del barri del Clot, el Districte de Sant Martí va descobrir fa uns dies que la societat Sort Bwok SL, propietària de l'edifici del carrer Consell de Cent 609, havia estat realitzant una remodelació de l'edifici de caire integral i fins i tot ha incrementat la volumetria sense haver sol·licitat la llicència corresponent. En aquest cas, l'obra realitzada no només no s'ha fet amb llicència d'obra major, sinó que a més a més, hi ha una part de l'obra, la que incrementa el volum, que s'haurà d'enderrocar perquè d'acord amb el planejament de la zona no està permès aquest increment.\nEl Districte va detectar l'incompliment de la normativa perquè en aquesta adreça s'havien tramitat només 2 comunicats i 4 assabentats, i fa uns dies es va sol·licitar una llicència de divisió horitzontal, per tal de poder comercialitzar els pisos de manera individual. Va ser en aquell moment quan els serveis tècnics van inspeccionar les obres i van descobrir que el que s'havia realitzat estava fora de normativa i a més a més s'havia realitzat sense la llicència d'obra major que pertocava. Per aquest motiu no només es van suspendre els treballs que encara s'estaven fent a l'immoble sinó que a més a més es va precintar l'edifici i s'iniciarà un procediment sancionador.\nEl precinte només s'aixecarà quan la societat legalitzi les obres realitzades, mitjançant la presentació de la corresponent sol·licitud de llicència d'obra major, i procedeixi a l'enderroc de tots els volums que s'han afegit de més durant els treballs, i que estan per sobre del que permet la normativa en aquesta finca.\nMés males pràctiques\nAquestes no són les úniques irregularitats detectades darrerament per l'Ajuntament. El serveis municipals han detectat una altra irregularitat vinculada a aquest grup de societats de la societat immobiliària Norvet SL. Es tracta de la finca del carrer Poeta Cabanyes, 33, també al districte de Sants-Montjuïc, a on es va efectuar un enderroc en el qual, malgrat haver sol·licitat el comunicat, no van fer efectives les obligacions econòmiques corresponents a la taxa de serveis urbanístics i l'impost de les instal·lacions, construccions i obres (ICIO), motiu pel qual va caducar. El Districte de Sants-Montjuïc, en aquest cas, ha revisat l'expedient per tal que regularitzin l'enderroc, i ha incoat un expedient sancionador.\nNorvet SL també està essent investigada pel Jutjat número 31 de Barcelona per haver contractat a l'empresa Desokupa per dur a terme un desallotjament extra-judicial.\nL'Ajuntament de Barcelona es va personar com acusació popular en aquest cas. Norvet SL, a més a més, és la mateixa societat a qui l'Ajuntament va suspendre unes obres al mes de novembre passat per haver tramitat 25 comunicats per fer una gran rehabilitació de l'edifici del carrer Aragó 477 (al barri de la Sagrada Família), per estalviar-se les obligacions legals amb els llogaters.\nL'Ajuntament de Barcelona ha introduït canvis en la manera com es tramiten les sol·licituds de llicències d'obres a les finques per tal de donar més garanties als drets de les famílies llogateres. I vigilarà molt atentament que les obres que es desenvolupin en els edificis siguin ajustades al tipus de llicència o de permís que es tramita per fer-les.\nA partir d'ara cal incorporar una declaració responsable signada pels propietaris de la finca. Aquesta declaració responsable recollirà el compliment dels drets i obligacions pertinents envers els llogaters respecte el seu reallotjament i retorn, si estan dins dels supòsits recollits en la normativa.\nAquesta declaració responsable s'inspira en el que ja recullen les lleis. D'una banda, la Llei 18/2007, de 28 de desembre, del dret a l'habitatge a l'article 34 ja diu que l'administració, en cas de concessió de llicències per a la realització d'obres de conservació o rehabilitació, ha de donar audiència als ocupants legals de l'edifici i determinar les repercussions de les obres en la seva ocupació. En el seu cas, aquells que hi tinguin la seva residència habitual tindran el dret de retorn a l'habitatge i l'allotjament provisional.\nEn aquesta mateixa línia s'expressen els articles 18.3 i 19.2 del Reial Decret legislatiu 7/2015 de 30 d'octubre mitjançant el qual es va aprovar el text refós de la Llei del Sòl. Aquests articles es refereixen als deures vinculats a la promoció d'actuacions de transformació urbanística i a les actuacions en edificis, i en concret estableixen com a deure legal "garantir el reallotjament dels ocupants legals que calgui desallotjar d'immobles situats dins de l'àrea d'actuació i que constitueixin la seva residència habitual, així com el retorn quan hi tinguin dret". Els propietaris, diu la llei, tenen l'obligació de fer complir el dret que tenen els arrendataris d'una finca a ser reallotjats provisionalment mentre durin les obres de rehabilitació que s'hi estiguin fent, i a retornar al seu domicili el temps que els pertoqui fins que s'acabi el seu contracte, si escau.


El Clínic, el Vall d'Hebron i Sant Pau, entre els deu hospitals amb més bona reputació de l'Estat\nEs tracta del Clínic, el Vall d'Hebrón i Sant Pau, segons el primer estudi que valora la qualitat del sistema sanitari espanyol\nRedacció 02/12/2014 - 17.19 Actualitzat 03/12/2014 - 09.30\nL'Hospital Clínic de Barcelona en una imatge d'arxiu.\nProp de 2.000 metges, infermeres, pacients i periodistes sanitaris han participat en un estudi per escollir els serveis hospitalaris públics i privats de l'Estat amb més bona reputació i els millors especialistes. Es tracta del primer estudi que valora la qualitat del sistema sanitari espanyol, considerat per l'OMS un dels millors del món.\nEl resultat d'aquest informe, presentat per Monitor de Reputación Sanitaria, són un seguit de rànquings que fan una "autèntica radiografia de la sanitat espanyola", en paraules dels seus autors. L'Hospital de La Paz, a Madrid, és considerat el centre públic amb els millors serveis de l'Estat, seguit del Clínic, el Gregorio Marañón, el Vall d'Hebron i el 12 d'Octubre.\nEn el cas dels hospitals privats, el millor és la Clínica de la Universitat de Navarra, HM Montepríncipe, HM Sanchinarro - C.I.O. Clara Campal, Quirón de Madrid, la Clínia Ruber Internacional. L'Hospital Quirón de Barcelona, l'Hospital Sagrat Cor i la Teknon ocupen de la vuitena a la desena posició.\nEls especialistes amb més bona reputació són Valentí Fuster en cardiologia, Enrique Moreno en cirurgia general, Ana Lluch en oncologia mèdica, Pedro Guillen en traumatologia, Borja Corcóstegui en oftalmologia i Eduard Vieta en psiquiatria, entre d'altres.


Els estudiants positius de covid-19 també s'examinen de la selectivitat a Corea del Sud\nEl país ha habilitat places hospitalàries per als contagiats i centres específics per als aïllats\nAndrés Sánchez / Efe\nSelectivitat a Cores del Sud\nSeülCorea del Sud ha activat aquest dijous un desplegament anticovid-19 sense precedents per a la prova d'accés a la universitat, una cita capital al país que enguany ha comptat amb protocols per permetre que fins i tot els alumnes infectats o en quarantena puguin examinar-se. L'examen d'aptitud escolar universitària, conegut per l'abreviatura Suneung, és un esdeveniment marcat a foc en el calendari, ja que suposa la culminació d'anys d'esforç acadèmic per a l'alumnat en un país obsessivament bolcat en una educació molt competitiva.\nA causa del coronavirus, aquest any no hi hauria d'haver les imatges de pares -molts dels quals resant perquè els seus fills obtinguin bons resultats- amuntegats a la sortida dels col·legis. És una de les recomanacions de les autoritats en un moment en què, tot i la bona gestió que el país ha fet de la pandèmia, el ritme de contagi ha crescut en les últimes setmanes fins a situar-se en uns 400-500 nous casos diaris.\nDavant l'increment, es va activar fa dues setmanes un pla per blindar l'examen, que limita els horaris comercials a la regió de Seül, on viu més de la meitat de la població, i ha obligat escoles i acadèmies a tornar a les classes en línia, a més de demanar a l'alumnat que no fes vida social.\nAquesta prevenció ha donat resultats, ja que dels aproximadament 490.000 estudiants de batxillerat que estaven registrats per fer avui la prova, només 35 havien contret covid-19 i 404 estaven en quarantena per contacte estret amb contagiats, segons dades del govern.\nAixò no ha impedit que poguessin fer avui també l'examen, ja que s'han habilitat 205 places hospitalàries perquè alumnes contagiats fessin la prova, i centres específics perquè fins a 3.775 estudiants en quarantena poguessin acudir a fer la prova. A través d'un mecanisme extraordinari, el gairebé mig milió d'escolars registrats van tenir la possibilitat de fer-se un test PCR fins a les 22.00 del dia anterior si mostraven símptomes. Els resultats van arribar durant la nit, i en cas de resultar positius remetien directament a un centre mèdic específic per ingressar-hi i fer des d'allà l'examen.\nGairebé el doble d'aules\nAlhora, per evitar nous contagis durant les proves, el nombre d'aules s'ha incrementat gairebé un 50% respecte a l'any passat, fins a arribar a les 31.291, repartides en 1.383 centres escolars de tot el país. L'aforament màxim s'ha reduït de 28 a 24 alumnes per espai, i s'han instal·lat mampares de plàstic als pupitres. L'ús de mascareta hi és obligatori. A l'entrada s'ha pres la temperatura a tothom i si algú mostrava símptomes se'l traslladava a una zona especial per fer l'examen. S'ha recomanat als alumnes que s'abriguin, perquè en molts llocs del país la temperatura no supera els dos graus i cal ventilar els espais al final de cada prova, i s'ha demanat als alumnes que no es reuneixin per parlar durant els descansos.\n"Més enllà del distanciament social, la nostra meta al Suneung d'aquest any és diferenciar clarament entre aquells que fan l'examen amb normalitat, aquells que mostren símptomes, aquells en quarantena i aquells que estan contagiats, i separar completament els seus moviments", va explicar a l'agència Yonhap un portaveu del ministeri de Sanitat.\nCom cada any, el professorat encarregat d'elaborar les preguntes de la prova s'ha aïllat durant un mes, sense accés a internet ni al telèfon i en un hotel amb les finestres tintades, per evitar filtracions. La selectivitat és una gran cita anual al país: el dia de l'examen s'incrementa la freqüència del transport públic al matí, els funcionaris i la borsa de Seül comencen a treballar una hora més tard i la policia ofereix vehicles especials per transportar -amb la sirena activada- els alumnes fins al centre d'examen si fan tard. Fins i tot es prohibeix que els avions aterrin o s'enlairin mentre es fa la prova oral d'anglès.\nCorea del Sud selectivitat Covid-19\n'Harry Potter' es prepara per fer el salt a la televisió


“Els càmpings necessiten, a més de turistes, una aliança amb la societat, la política i l’administració pública” | Sant Pere Pescador\nEts aquí“Els càmpings necessiten, a més de turistes, una aliança amb la societat, la política i l’administració pública”\nBy admin - Posted on 30 Gener 2011\nSant Pere Pescador, febrer de 2011. L’entrega de premis de l’ADAC, l’organització d’usuaris més important i gran del món, que ha premiat un dels càmpings de l’Associació de Càmpings de Sant Pere Pescador, ha estat un reconeixement un tant agredolç. Si per una banda ha contribuït a consolidar la imatge dels càmpings de l’Associació, per l’altra, ha estat un toc d’atenció clar a les administracions catalanes.\nMax Stitch, president d’ADAC, va destacar en el seu discurs de la gala d’entrega de premis que la manca de col·laboració i reconeixement per part de les administracions catalanes pot dificultar la millora dels càmpings i fer que la posició privilegiada que actualment tenen els càmpings de l’Associació en la llista de destinacions preferides pels turistes vagi caient. Segons Max Stitch, “Els càmpings tenen un èxit remarcable a l’hora de fidelitzar els seus clients. Però no necessiten només clients, sinó també aliats a la societat, la política i l’administració pública. Només d’aquesta manera aconseguiran marge suficient per un desenvolupament de l’oferta a llarg termini.”\nÀlex Trias, portaveu de l’Associació, se suma a les declaracions tot destacant la importància de les mencions rebudes: “Aquestes distincions són una motivació per a seguir treballant per mantenir aquesta posició de referència en qualitat i servei dels càmpings de l’Associació a nivell europeu”. “Però, a més a més, -afegeix Trias- han de servir perquè l’Administració col·labori i faciliti les gestions administratives que facin possible el manteniment de la qualitat dels càmpings, ja que contribueixen a la bona imatge turística del país i són un dels principals motors econòmics de Sant Pere Pescador”.\nUn reconeixement internacional meritori\nL’Associació de Càmpings de Sant Pere Pescador (ACSPP), formada pels càmpings: Aquarius, La Ballena Alegre, Las Dunas, La Gaviota i Las Palmeras, han estan reconeguts a nivell europeu una vegada més amb premis, recomanacions i distincions per part de tres de les principals organitzacions d’usuaris relacionades amb el sector turístic europeu i, en concret, dels càmpings: l’ANBW (el club automobilístic holandès), l’ADAC (Club Automobilístic Alemany) i els premis anglesos Allan Rogers.\nEl càmping la Ballena Alegre ha obtingut la distinció de Superplatz a la gala ADAC, Club Automobilístic Alemany, a Stuttgart el passat 13 de gener. El premi el van recollir dos directius del càmping. Aquesta distinció valora els sanitaris, parcel·les, botigues, animació i instal·lacions esportives amb una puntuació màxima de 5 estrelles en cada apartat. La Ballena Alegre va obtenir 4 estrelles en 3 apartats i 5 en els dos restants.\nPer l’altra, Las Palmeras, L'Aquarius, Las Dunas i La Ballena Alegre han estat recomanats en la categoria d'Eurotops Càmpings de l’ANWB, el club automobilístic holandès, que amb 4 milions de famílies associades, edita una de les guies de referència a Europa. Per aconseguir la recomanació en aquesta guia, els inspectors de l’ANWB han de donar al càmping una puntuació més alta de 8. Els premis es van entregar l’11 de gener a Utrech i els van recollir els directius dels càmpings mencionats.\nPer la seva banda, la britànica guia Alan Rogers, ha premiat el càmping Las Dunas com a millor càmping familiar, i el càmping Las Palmeras com a càmping singular. El mateix dia 11 a Utrecht es van lliurar els premis de la guia britànica i també van acudir els principals directius dels càmpings.\nAquests reconeixements europeus reafirmen que els càmpins de l’Associació de Sant Pere Pescador estiguin entre les tres primeres posicions de destinacions turístiques preferides pels europeus. A més a més, contribueix a que el municipi de Sant Pere Pescador sigui un dels més importants d'Europa, juntament amb Montroig i Venècia.\nEl club automobilístic alemany, ADAC, primera organització d’usuaris del món i òrgan consultiu del govern, amb 17 milions de famílies associades que representen el 60% de la població alemanya, i el club automobilístic holandès, ANWB, amb 3 milions de famílies associades, editen anualment les seves guies on publiquen les valoracions que fan dels càmpings de tot Europa, fruit de les inspeccions que realitzen durant l’estiu. En el cas de l’ADAC, en l’apartat de càmpings recomanats, inclouen els càmpings de l’ACSPP amb molt bones valoracions, al igual que en el cas de la ANWB, en la categoria “Eurotop Campings”, on només surten els 60 millors càmpings d’Europa, i també estan recomanats els càmpings de l’ACSPP.


| www.joanantoja.com / jantoja@xtec.cat / 679884642\nEl darrer divendres 28 de novembre em van fer una entrevista al programa “La tarda” de Laura Alcalde. Té una gran difusió doncs és un programa de La Xarxa fet col·lectivament per les emissores locals. Cada dia, de dilluns a divendres, La tarda fa un recorregut en directe per diferents punts del país per acostar-se històries, personatges i esdeveniments que marquen el dia a dia de ciutats i pobles. L’entrevista va tractar al voltant del projecte del calendari escolar “Ciutat de Figueres”. Si la voleu escoltar cliqueu aquí.\nPublicat a 21 novembre 2016 per Joan Antoja i Mas\t• Leave a comment\n“M’endevines un cop més?”\nPer fi i després de quatre anys de silenci torna la mona Ramona amb un nou volum d’endevinalles. Esperem que tingui tan bona acolida com la resta de túitols de la col·lecció!\nEl calendari escolar “Ciutat de Figueres” a la premsa.\nDiversos mitjans de comunicació comarcals i nacionals com El PuntAvui, el Setmamari Empordà o l’Hora Nova se’n han fet ressò. També la premsa digital n’ha fet esment. Us adjuntem alguns enllaços.\nEl PuntAvui L’Empordà TramuntanaTV\nPublicat a 26 setembre 2016 per Joan Antoja i Mas\t• Leave a comment\nLa Mundeta a l'”ARA”\nLa Mundeta és protagonista a l’apartat “El racó dibuixat” del diari ARA en el suplement de comarques gironines.\nPublicat a 25 gener 2016 per Joan Antoja i Mas\t• Leave a comment


Una aturada dóna per molt - Fot-li Pou - Barça i més\nUna aturada dóna per molt\nCada vegada que, per culpa dels partits de les seleccions, la lliga espanyola s’atura tenim tendència a pensar que ens avorrirem. A banda de fer els rituals que faci falta perquè els jugadors del nostre equip no tornin lesionats, ens encarem a quinze dies sense lliga amb l’ànim decaigut.\nA l’entorn del Barça aquest és un comportament difícil d’entendre si tenim en compte que una aturada pot servir, per exemple, perquè un candidat a la presidència del club convoqui una roda de premsa per explicar el seu punt de vista sobre el present de l’entitat i que després faci una gira d’entrevistes més llarga que les de Santiago Segura amb cada pel·lícula de Torrente. Si aquest candidat, a més, és un individu amb tendència a fer-se el milhomes i a perdonar la vida al personal amb cada resposta, la diversió està garantida. Aquesta vegada el nostre candidat, que amb bon criteri periodístic ha aprofitat l’aturada per treure el cap, va decidir demanar eleccions anticipades i per sobre de tot va acusar Javier Faus de fer negocis amb Qatar. Meravellós. La maquinària es va posar en marxa de seguida i l’aturada ens va regalar una amenaça de Faus que va acabar amb una querella contra el candidat perdonavides. Alta política en l’eterna lluita per la poltrona més desitjada, i els culers, al bell mig del sidral, sense saber a qui creure.\nUna aturada també pot servir, per exemple, perquè Messi acolloneixi el personal amb unes declaracions prou equívoques com per inquietar la parròquia. Messi ja sap què passa quan li pregunten pel seu futur i no declara un amor etern i incondicional al Barça. No crec que les declaracions a Olé fossin improvisades del tot. El missatge ha arribat a qui havia d’arribar. Messi es quedarà al Barça sempre que l’equip sigui competitiu. Messi vol guanyar i la millor manera d’assegurar que es retirarà al Barça és tenint sempre una plantilla i un entrenador guanyadors. Luis Enrique ja sap què ha de fer. Ah, i si el senyor Faus no li toca la pera amb els diners tampoc estaria del tot malament. (Els problemes greus amb Hisenda també estan fent ballar el cap del petitó però això ja no depèn del Barça).\nUna aturada també pot servir, per exemple, perquè Vermaelen faci uns quants entrenaments seguits amb el grup. Aquest bon home és la riota de l’entorn perquè està lesionat des que va arribar. Suposo que com que encara no deu entendre gaire bé ni el català ni el castellà no és conscient dels milers de comentaris amb mala bava que ha generat el seu fitxatge. Zubizarreta està resant a totes les verges perquè el central es recuperi i aporti minuts de qualitat a l’equip. Si es torna a lesionar les hòsties baixaran de quatre en quatre.\nAl cap i a la fi, les aturades també serveixen perquè totes les patologies del Barça i dels culers es facin evidents. I això té un punt molt divertit.


Nadal destaca que al Pacte gironí pel dret a decidir hi ha més implicació de la patronal i del PSC\nLa taula gironina aprova un manifest "genèric i de consens" i suma el suport de 88 entitats i 85 regidors i exregidors\n4 min. Girona 21/10/2013 23:15\n260x366 Foto de família dels signants del Pacte gironí pel dret a decidir / ACN Foto de família dels signants del Pacte gironí pel dret a decidir / ACN\nLa taula gironina pel dret a decidir ha celebrat aquest dilluns la primera reunió. En la seva presentació pública, el president, Joaquim Nadal, ha remarcat que en el pacte gironí hi ha més implicació de la patronal -la FOEG s'hi ha sumat- i també de membres del PSC que al pacte nacional. Nadal ha remarcat l'elevada adhesió al projecte, ja que han acceptat la seva invitació 88 entitats i 85 regidors i exregidors. Durant la reunió s'ha aprovat un manifest molt similar al promogut per l'expresident del Parlament, Joan Rigol. "És un manifest genèric que no va més enllà del manifest Rigol però que intenta des de Girona donar més força, musculatura i més teixit social al procés", ha manifestat Nadal.\nL'exconseller i exalcalde socialista de Girona, Joaquim Nadal, va convidar a sumar-se al projecte de la Taula de la ciutat de Girona pel dret a decidir a més de 200 entitats i regidors i exregidors. Les primeres cartes les va enviar a l'estiu i, a data d'avui, ha rebut l'adhesió de 88 entitats i 86 regidors i exregidors. El llistat de les adhesions s'ha fet públic aquest dilluns, en la primera reunió de la taula que s'ha fet a l'Auditori de Girona.\nAl llistat de les entitats destaquen associacions de veïns, clubs esportius, col·legis professionals, sindicats, la Universitat de Girona, partits polítics (inclosa Unió Democràtica de Catalunya), fundacions diverses i també la patronal FOEG. El president de la taula, Joaquim Nadal, ha volgut destacar la implicació de la patronal i ha destacat que ha fet "un pas més" del que va fer Foment del Treball a nivell català.\nNadal també ha diferenciat el pacte gironí del nacional dient que a Girona hi ha hagut més implicació de membres del PSC. No només s'hi ha sumat com a partit sinó que, entre el llistat de regidors i exregidors, hi ha molta presència de càrrecs municipals dels socialistes. També ha acceptat la petició de Nadal l'exalcaldessa Anna Pagans. D'altra banda, l'únic exregidor del PP que s'ha sumat al pacte és Carles Palomares, que va sortir del grup municipal i actualment és regidor no adscrit.\nUn manifest de mínims però de consens\nDurant la reunió, l'alcalde, Carles Puigdemont, i el president de la taula, Joaquim Nadal, han presentat un manifest. Els integrants de la taula han pogut intervenir i, en algunes ocasions, han titllat el document de descafeïnat. El mateix Nadal ha reconegut que es tracta d'un document "genèric que no va més enllà del manifest Rigol" precisament per poder incloure el màxim de sensibilitats possibles. "Es tracta de sumar, és un exercici de radicalitat democràtica en favor del dret a decidir", ha remarcat Nadal, que considera que no ha de ser el paper de la taula pronunciar-se sobre com s'ha de fer la consulta, quin és el calendari o el contingut de la pregunta. "Si anem més enllà podríem desmuntar el marc pel qual s'ha creat aquesta taula", ha argumentat Nadal.\nPer la seva banda, l'alcalde ha reconegut que es tracta d'un manifest que busca "el mínim comú denominador". "Jo personalment em sento més còmode amb manifestos més agosarats però no es tracta d'això", ha remarcat l'alcalde, que considera que la iniciativa neix amb la voluntat de què la veu de Girona "pugui tenir força dins i fora de Girona pel seu caràcter transversal".\nNadal també ha insistit en aquesta idea i ha destacat que el pacte gironí "neix des de més a baix" que el nacional ja que compta amb participació de molts col·lectius. "Es tracta de tenir un coixí el més ampli possible", ha manifestat. El president de la taula ha assegurat que no veu "un recorregut a llarg termini" de la taula i ha avançat que la propera reunió serà quan, a nivell nacional, s'hagi avançat en la convocatòria de la consulta ja sigui en la línia de poder-la celebrar o bé perquè l'Estat posi impediments per fer-la. "Hem de deixar en mans dels líders nacionals els propers passos", ha manifestat Nadal, que no ha fixat cap data per a la propera trobada.\nCalvet es mostra a "disposició" de JxCat per ser el candidat a la Generalitat\nReunió dels partits i les entitats independentistes a la Generalitat per preparar...\nAdidas llança una edició especial de les Superstar amb Aw Lab\nUn italià de 95 anys que en porta 68 al Regne Unit, nova víctima de la burocràcia del Brexit\nInèdites, fantàstiques i en català\n"Presa de pèl": l'actualitat en 8 tuits


Uns 14.000 habitatges de Barcelona no han passat la Inspecció Tècnica - Blog\nAl voltant de 14.000 edificis de la ciutat de Barcelona encara no han passat l’obligatòria Inspecció Tècnica d’Edificis (ITE). Aquests són les dades que ha facilitat el conseller de Territori i Sostenibilitat, Damià Calvet. Tots els edificis amb una edat superior als 45 anys estan obligats a sotmetre’s a aquest examen tècnic.\nA la ciutat de Barcelona hi ha actualment 37.864 edificis que estan obligats a superar la ITE. D’aquests, l’han passat 23.931, per la qual cosa resten uns 14.000 perquè tots els que han de passar-la se sotmetin a ella.\nA més, una vegada els inspectors han dut a terme l’examen pertinent, els resultats demostren que tan sols un 8,28% han aconseguit superar-la sense deficiències. Per contra, més d’un 21% s’han saldat amb resolucions denegatòries. Això vol dir que l’edifico presenta deficiències greus o molt greus i que no s’han dut a terme al seu degut temps les mesures cautelars adequades.\nTambé s’han detectat un 35,58% d’edificis amb deficiències lleus, una mica més del 33% amb deficiències importants i tan sols un 4,34% amb deficiències greus i un 0,03% amb deficiències molt greus.\nCal tenir en compte que la legislació estableix com a obligatòria la ITE, encara que no marca terminis a l’hora de dur a terme les obres necessàries en el qual caso que s’hagin detectat deficiències. Això sí, els propietaris dels edificis són els responsables d’efectuar-les segons el seu calendari i possibilitats i tenint en compte que els inspectors duran a terme més revisions, sempre tenint en compte el grau de les deficiències detectades.\nEl maig de 2017, l’Agència l’habitatge de Catalunya va fer una campanya per a fomentar les ITE enviant un total de 113.972 cartes a altres comunitats de propietaris de tota Catalunya, de les quals 22.587 van ser per a immobles de la ciutat de Barcelona.\nAquesta campanya, que va acabar el gener de 2018, recordava que tots els edificis de més de 45 anys d’antiguitat estan obligats a passar la ITE.


La Fundació Vicente Ferrer rep el premi de l'Associació d'Antics Alumnes de la UdL\nRaül Vallès lliura el premi a Mercè Garcia\nMercè Garcia, sotsdirectora de la Fundació Vicente Ferrer, va rebre de mans del president de l'Associació d'Antics Alumnes i Amics de la UdL, Raül Vallès, el premi Alfons de Borja, en reconeixement a la tasca humanitària que du a terme aquesta Fundació en una de les zones més pobres de l'Índia. A l'acte també hi va assistir Lancy Dodem, fill adoptiu del missioner i considerat el primer nen apadrinat per l'entitat. El guardó fou una aquarel·la de l'artista lleidatà, Joaquim Ureña, realitzada expressament per aquesta ocasió.\nEl Premi Alfons de Borja pretén reconèixer aquelles persones o institucions que amb el seu treball han contribuït al desenvolupament humà i social de la seua comunitat, ja sigui des de l'àmbit econòmic, polític, mediambiental o cultural i que s’han regit en les seues actuacions pels valors d’igualtat, justícia, rigor i excel·lència que inspiren la Universitat. A proposta dels socis i per decisió unànime es va decidir atorgar el premi, en la seua tercera edició, a la Fundació Vicente Ferrer.


Torna, un any més, la campanya “Cap nen sense joguina” | Ajuntament de Calafell\nTorna, un any més, la campanya “Cap nen sense joguina”\nHi ha quatre punts de recollida i, a més, es faran dos torneigs de futbol que s’hi solidaritzaran\nCalafell torna a organitzar, un any més, la campanya “Cap nen sense joguina”. L’objectiu és que tots els infants puguin tenir un regal de Reis, encara que la situació econòmica de les seves famílies no ho permeti.\nLa campanya és promoguda per Creu Roja, amb el suport de l’Ajuntament de Calafell i altres entitats locals. Es demana donar joguines que siguin noves i que, a més, no siguin ni bèl·liques ni sexistes. Pot donar-se fins al proper 3 de gener.\nHi ha quatre punts de recollida:\n–A la Creu Roja, a la carretera de l’Estació\n–A Calafell.tv, a la plaça de Catalunya (telèfon d’atenció 24 hores: 647 751 883)\n–A la regidoria de Turisme, al carrer Sant Pere\n–Al Parc de Nadal, al pavelló poliesportiu de Segur\nA més, en aquestes dates se celebran dos tornegis de futbol que se solidaritzaran amb aquesta campanya. Dissabte 29 de desembre, es disputarà un torneig de categoria aleví, de les 10 a les 16 hores, al camp municipal de Segur. L’organitza la Unió Esportiva Segur. I diumenge 31 de desembre, al camp municipal de Calafell s’hi farà el torneig “Una joguina, una il·lusió”. L’organitza l’Escola de Futbol Calafell i és una competició de futbol 7 de totes les categories. Es convida als assistents a portar una joguina de les característiques que explicàvem anteriorment.


Del 4 al 22 de maig, gaudiu de l’exposició: “La carbassa, la poma i el pèsol, tres vegetals… molt femenins!” – Biblioteca El Molí\nBy bibliotecaelmoli | 03/05/2021\nExposició: La carbassa, la poma i el pèsol, tres vegetals… molt femenins!\nLa carbassa, la poma i el pèsol, estan estretament relacionats amb tres protagonistes joves d’uns relats, la Ventafocs, la Blancaneus i la Princesa del pèsol, que formen part de l’anomenat cicle de contes adreçats a les noies adolescents quan havien de sortir de casa. Què tenen a veure aquests relats tan antics amb l’actual segle XXI? Per què n’hem de seguir parlant? La resposta podria ser: potser perquè el seu interior és ple de símbols, coses, elements a qui els humans hem atorgat el poder de representar-ne una altra. I aquesta és una capacitat que fem servir perquè podem raonar, una acció que no s’atura mai, o sigui que ens permet seguir creant nous símbols o canviant el significat dels ja existents…\nOn? A l’entrada de l’Àrea Infantil (Planta 2)\nActivitat inclosa dins del projecte De l’hort a la biblioteca.


L'Èric i la baldufa\nEn aquesta edició de "Jugamón", l'Èric rep els companys de la colla i els proposa dos jocs, en un dels quals la protagonista és una baldufa.\nEls membres de la colla del programa visiten l'Èric, que viu a Calella, al Maresme. L'Èric practica la natació des dels tres anys, juga de porter al Club de Futbol Pineda i forma part d'un grup de teatre. Des de petit porta una pròtesi al peu, i, com que està creixent, visita sovint l'especialista perquè li retoqui.\nL'Èric s'ha inventat dos jocs. En el primer s'ha de llançar una baldufa, arrencar a córrer i fer voltes a uns cercles marcats en el terreny de joc. Cada cercle val punts i el jugador ha de sumar-ne tants com pugui mentre gira la baldufa. Si la baldufa para i el jugador no ha tornat, perd els punts que havia aconseguit.\nEn el segon joc s'han d'endevinar paraules. Primer s'han d'escriure en uns papers i, després, es barregen. Per torns, cada jugador representa la paraula que li ha tocat i el seu equip l'ha d'encertar en trenta segons. La paraula s'ha de representar fent mímica, parlant o cantant.\nÀrea Educació per al desenvolupament personal, Tutoria, Coneixement del medi: social i cultural\nComplicitats i diàlegs per a un clima escolar de convivència (CEIP Estel-Guinardó)


El sofà d'en Roc: Llegir llibres\nDel bloc amic "Més content que un gínjol" trasllado aquest post que explica amb prou exactitud el que podria ser una bona manera de caminar pel món de la literatura. La visió d'un professor d'ESO és, més que mai, il.luminadora.\ndijous, 24 / setembre / 2009\nLECTORS AMB CRITERI\nDe vegades (moltes, per sort), a les aules dels instituts, trobes sorpreses agradables. No tot és tan dolent com algunes aus de mal averany volen fer creure. Ahir mateix dedicàrem la sessió de segon d'ESO a parlar de les lectures del primer trimestre. Com tinc per costum, els vaig dir que podien llegir el que volgueren, i que\nrecomanaren als companys obres que els hagueren agradat. Això comporta un risc, i és que comencen a aparéixer novel·letes que a mi no m'agraden gens i que tenen molta tirada entre els adolescents. I és ací on va eixir el nom d'una obra per a mi bastant desencertada: /El noi del pijama de ratlles/. Els que seguiu el bloc ja sabeu què en pense: ho podeu consultar a la columna de la dreta, punxant sobre el títol del llibre de Boyle. Però heus ací que una jove de catorze anys, gran lectora (segons diu, i jo m'ho crec pel seu criteri), va dir:\n- Jo este estiu he llegit /El noi del pijama de ratlles/ i un altre que també va de camps de concentració i m'ha agradat molt més.\n- I com es diu?\n- /Escuma de mar/.\n- I per què t'ha agradat més?\n- No ho sé. El trobe més pròxim, perquè el protagonista és valencià, i a més em sembla que està molt millor escrit i que la història és molt més creïble, perquè en el de Boyle es conta cada trola que no se la creu ningú.\nPotser li falte per llimar una mica els seus judicis literaris, però el criteri el té ben latent. Només cal no imposar-li obres que no siguen del seu gust. No fer-li avorrir la lectura, en definitiva. És per això que, tot i coincidir amb l'alumna, vaig dir que bé, que d'acord, que eren dues propostes diferents i que les inclouria al llistat. No vaig dir absolutament res de la meua tírria a l'obra de Boyle, ni el meu gust per la de Manel Joan Arinyó. Que cadascú triara el que volguera. Avui mateix els alumnes d'aquest grup havien de dir quin llibre havien triat per al primer trimestres. De divuit, setze han triat /Escuma de mar/. I és que de vegades paga la pena deixar-los que siguen ells sols els que prenguen les decisions. Evidentment, li fan més cas a una companya que al professor. I hem de saber aprofitar-ho.\nEnviat per ginjol a 12:02\nPublicat per Vicenç Bon a 11:45


De fet, l’entitat aposta per renaturalitzar la zona en un futur i que, de moment, “no s’agreugi” el problema. L’advocat de Sos Costa Brava, Eduard de Ribot, dona per fet que les al·legacions tiraran endavant perquè “estan fonamentades jurídicament“, però deixa clar que si no acaba aturant-se el projecte aniran als tribunals. El geòleg Jordi Ferrer diu que el projecte “no té ni cap ni peus” i que l’única cosa que aconseguiria seria “contraproduent” per les edificacions ja hi ha actualment a l’altra banda del Riudaura. “Augmentaria la inundabilitat“, argumenta.\nL’ampliació de la marina de Port d’Aro a Platja d’Aro, a la zona que queda a tocar de la desembocadura del Riudaura, contempla l’edificació de 400 habitatges i una zona navegable per a més de 200 barques. Per de Ribot, “es directament incompatible amb el que diu el Centre Assessor de Desenvolupament Sostenible“, argumentant que “no té sentit” que el Govern permeti un projecte que “xoca frontalment” amb el que li diu el seu òrgan assessor.\nDe fet, aquest és el principal argument que donen els ecologistes. A més, l’aposta de Sos Costa Brava va més enllà d’aturar el projecte i aposten perquè es renaturalitzi la banda del Riudaura que ja està edificada. En aquest sentit, el geòleg Jordi Ferrer explica que les tretze hectàrees de natura on es vol construir és una “sortida” per l’aigua en cas de temporal.\n“Encara no m’explico com se’ls acut construir aquesta zona que encara queda verda. Aixecar els edificis l’altra banda ja va ser una aberració, per tant no té cap sentit fer-ho en aquesta”, assenyala Ferrer.\nTot i que esperen “que no s’hi acabi arribant” tant el president de Sos Costa Brava, Sergi Nuss, com de Ribot deixen clar que aniran als tribunals si no s’atura el projecte. “Tenim la raó des d’un punt de vista jurídic, però confiem en què les al·legacions prosperaran“, ha remarcat l’advocat.\nL’Ajuntament diu que no pot fer front a les indemnitzacions\nPer la seva banda, l’alcalde de Platja d’Aro, Maurici Jiménez, va explicar que el projecte compleix amb el POUM, tot i que reconeix que hi haurà un impacte “innegable” si s’acaba edificant. Ara bé, Jiménez deixa clar que s’han de seguir uns protocols determinats per preservar l’espai.\nUns arguments que De Ribot rebat i assegura que, des del punt de vista de Sos Costa Brava, només s’hauria d’indemnitzar la part que s’ha realitzat del projecte, o sigui els tècnics que han fet la planificació. Per això, des de l’entitat proposen que la Generalitat compri els terrenys i així beneficia també els propietaris.


Immobilitzades 32 tones de cosmètics caducats fins a 16 anys | Catalunya | EL PAÍS Catalunya\nImmobilitzades 32 tones de cosmètics caducats fins a 16 anys\nImputades cinc persones de Figueres, Barcelona, Bilbao i Calahorra per un delicte contra la salut pública\nGirona 16 DES 2016 - 20:00\tCET\nEl material cosmètic confiscat. GUARDIA CIVIL\nLa Guàrdia Civil de la Rioja ha immobilitzat 32 tones de productes de cosmètica, químics i sanitaris, entre els quals, pintallavis o productes de neteja procedents de Vilamalla (Alt Empordà). El material confiscat estava caducat en alguns casos des de l'any 2000. Els investigadors acusen cinc persones d'un delicte contra la salut pública per associar-se per fer un negoci amb aquests productes, que havien de distribuir-se a Romania, Mauritània i, en menys quantitats, en mercats i basars espanyols.\nEls implicats, que ja han prestat declaració, estan pendents de passar a disposició del jutjat d’instrucció de Calahorra que porta el cas. Es tracta d'un veí de Figueres de 66 anys, un de Barcelona de 48, una veïna de Bilbao de 71 i dos homes, de 65 i 35 anys, veïns de Calahorra. Tots són de nacionalitat espanyola.\nL’operació Empicol s'està duent a terme a la Rioja i Catalunya. El material, que es troba en condicions deficients i l'ús del qual no és segur, ha estat immobilitzat en una nau de Calahorra (la Rioja). La investigació ha tingut la col·laboració de la Conselleria de Salut de la Rioja i la van iniciar al novembre agents del Servei de Protecció de la Natura (Seprona).\nEl Seprona va constatar que els productes intervinguts, alguns dels quals, de marques conegudes, procedien d'una nau industrial de Vilamalla. Aquest material havia d'haver estat recollit i destruït per una empresa gestora de residus tòxics i perillosos que té seu a Barcelona. No obstant això, en comptes de gestionar els productes com a residu, els va vendre a un dels investigats i els va portar a Calahorra, amb la intermediació de la resta d'implicats.\nL'encarregada d'exportació dels productes –entre els quals tiretes, cremes de cara, contorn d'ulls o ambientadors– era la veïna de Bilbao. Va ser ella qui també va vendre part del material a coneguts seus que tenen basars. Per aquest motiu el Seprona està inspeccionant aquesta classe de comerços, tant a la Rioja com en províncies limítrofes, que han servit per localitzar, precintar i immobilitzar, en un basar de Bilbao, gran quantitat de cosmètics caducats.\nSegons la policia, la venda al mercat d'aquest material hauria suposat un risc per a la salut dels consumidors, ja no només per la caducitat i el mal estat dels productes, sinó també perquè la majoria es trobaven barrejats i emmagatzemats amb productes químics altament inflamables, corrosius i irritants.\nContra diversos dels implicats també han estat tramitades infraccions administratives sobre la base de les lleis de residus i sòls contaminats i de protecció del medi ambient de la Rioja, del reglament europeu sobre els productes cosmètics i del Reial Decret d'Emmagatzematge de Productes Químics.


Strandhaus Glowe Glowe Alemanya - Ofertes d'hotels amb els MILLORS DESCOMPTES EN LÍNIA\nAn den Boddenwiesen 29, Glowe City Center, Glowe, Alemanya, 18551 - Veure al mapa\nDissenyat tant per oci com per negoci, Strandhaus Glowe està situat idealment a Glowe; una de les localitzacions més populars de la ciutat. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nStrandhaus Glowe també ofereix moltes instal.lacions per enriquir la seva estada a Glowe. L'hotel ofereix accés a una gran gama de serveis, inclosos Wi-Fi gratuït en totes les habitacions, aparcament de cotxes, habitació familiar, instal.lacions de barbacoa, servei de llançadora.\nL'ambient de Strandhaus Glowe es reflexa en cada habitació. calefacció, balcó/terrassa, aparell de televisió LCD/pantalla de plasma, nevera, forn microones són només algunes de les comoditats a la vostra disposició. Jardí, esports d'aigua (no motoritzats) de l'hotel, són llocs ideals per a relaxar-se després d'un llarg dia. Strandhaus Glowe és un lloc ideal d'estada pels viatgers que busquin encant, comfort i facilitat a Glowe.\nCal que informeu el Strandhaus Glowe de la vostra hora d’arribada amb antelació. Podeu fer servir l'apartat de Peticions especials en fer la reserva o posar-vos en contacte amb l'allotjament directament mitjançant les dades de contacte que apareixen a la confirmació.\nTots els tipus de viatgers (58) Parelles (16) Viatgers en solitari (2) Famílies amb infants petits (24) Famílies amb infants grans (11) Grups (5)


Montse Martin | Servei Educatiu Vallès Occidental VIII | Pàgina 3\nEL MISTERI DEL TEMPS EMBOGIT\nEl misteri del temps embogit.\nAutor: Sergi Sanchez\nEn Sergi comparteix una experiència gamificadora realtizada a l’escola Can Sorts de Sentmenat el curs 2018-2019.\nPortada, Publicacions Gamificació, Ludificació 0\nCOM FINALITZEM ELS PROJECTES D’AULA\nCom finalitzem els projectes també és un aspecte clau. És important que el final estigui vinculat a l’objectiu, a la finalitat o a la pregunta de la investigació. Aquest final de projecte mostra la satisfacció d’aprendre. Els engranatges de les diferents opcions que se’ns presenten… Llegeix més»\nGeneral, Grup Treball Aprenentatge globalitzat, Portada aprenentatge globalitzat 0\nNOUS REPTES, NOVES EINES!\nExplorem situacions d’aula amb una visió inclusiva emprant eines TAC.\n2a SESSIÓ: ANTICIPACIÓ INMERSIVA.\n3a SESSIÓ. ENTRA EL CHROMA A L’AULA.\nSESSIÓ VIRTUAL SOBRE GAMIFICACIÓ\nDisseny Universal de l'Aprenentatge, Portada, Xarxa Territorial de Cultura Digital Disseny Universal de l'Aprenentatge, formació permanent del professorat, XTCD 0\nACTIVITATS DE FORMACIÓ 2N TORN 2019-2020\nACTIVITATS del Pla de Formació de Zona del CRP Vallès Occidental VIII. Curs 2019-20\nINSCRIPCIONS: Del 9 al 19 de gener de 2020.\nADJUDICACIONS: A partir del 30 de gener de 2020.\n4080551408 Nous reptes, noves… Llegeix més»\nGeneral, Portada formació permanent del professorat, pfz 0\nTRANSFORMACIÓ DEL SEMINARI TAC\nEl seminari TAC es transforma! Impulsem un seminari que va més enllà de compartir una caixa d’eines TAC, passarem a dissenyar entorns d’aprenentatge on les eines TAC estiguin al servei de l’aprenentatge de l’alumnat..\nInvertim la direcció del que hem fet fins ara.\nGeneral, Portada, Xarxa Territorial de Cultura Digital #sessió1_1920, XTCD 0\nRECURSOS PER TREBALLAR LA CONVIVÈNCIA A L’AULA\nRecomanació de llibres per parlar de política, llibertat, solució de conflictes i guerra a l’aula. Selecció feta per Gemma Fageda i Aina Homs.\nBiblioteca escolar, General, Portada biblioteca, biblioteca escolar 0\nLa Xarxa Territorial de cultura digital es mou!\nIniciem la primera sessió de l’antic seminari TAC per transformar-lo en una xarxa! Una xarxa és connexió, moviment, pro acció, compartim coneixements i experiències… tot això canviant d’espais i recorrent el territori.\nHem crescut i som un grup nombrós per tant comencem amb dinàmiques que… Llegeix més»\nGeneral, Portada, Seminari TAC #sessió1_1920 0\nA PENSAR TAMBÉ SE N’APRÈN\nEl dissabte 26 d’octubre vam fer la 1a Sessió de la formació Aprendre a aprendre desenvolupant estratègies de pensament. L’Esteve López ens va anar mostrant com a pensar també se n’aprèn.\nVam reflexionar i utilitzar diferents estratègies de pensament com aquesta CSI\nCreativitat, General, Portada aprenentatge competencial 0\nEL REPTE D’APRENDRE COMPETENCIALMENT. CONNEXIONS PRIMÀRIA-SECUNDÀRIA.\nCreativitat, General, Impuls, Portada aprenentatge competencial, aprenentatge globalitzat 0\nAprendre a aprendre desenvolupant estratègies de pensament visible.\nCom ensenyar a pensar a l’aula? Què són les rutines de pensament? Com entrenar el pensament de forma rigorosa? Quines estratègies tenim? Com convertir les experiències d’aula en aprenentatge profund?\nEn aquesta formació intentarem donar resposta a aquestes preguntes. L’Esteve López de la Fundación Trilema,… Llegeix més»\nGeneral, Portada Aprendre a aprendre, Formació Professorat 0


Alcarràs i els municipis fructícoles demanen ajuts per a adequar allotjaments per persones treballadores de temporada | UA1 Lleida 104.5 FM\nAlcarràs i els municipis fructícoles demanen ajuts per a adequar allotjaments per persones treballadores de temporada\n20/04/2021 - 20:04:00 Redacció\nAlcarràs i els municipis fructícoles demanen ajuts per a adequar allotjaments per persones treballadores de temporada davant les normatives COVID-19. Ho han fet a la reunió de la campanya agrària 2021 celebrada aquest dimarts.\nA la trobada, s'ha informat dels protocols que permetran realitzar, dins de les empreses fructícoles, cribratges preventius per detectar possibles brots de coronavirus abans que es produeixi la transmissió comunitària.\nEn aquests cribratges podran participar totes les empreses fructícoles que disposin d'espais adequats per realitzar proves PCR mitjançant automostra i facilitar les dades completes de les persones que en prenguin part. També ha d'existir el compromís de comunicar els resultats a les persones afectades per tal d'activar els protocols de seguiment de contactes directes i aïllament que s'escaiguin.\nEn el cas d'Alcarràs, s'informarà el sector fructícola del municipi al voltant d'aquesta possibilitat de realitzar cribratges a les empreses, en una trobada a Lo Casino, prevista pel dia 28 d'abril a dos quarts de vuit del vespre.\nAlcarràs forma al seu jovent per utilitzar els patinets elèctrics i altre tipus de Vehicles de Mobilitat Pe...\n07/05/2021 - 17:27:00 Redacció\nLa Fiscalia demana 10 anys d'inhabilitació a l'alcalde d'Almacelles, Josep Ramon Ibarz, per presumptes cont...\n07/05/2021 - 14:38:25 Redacció\nLa Guía Peñín 2022 reconeix l’excel·lència dels vins de la Denominació d’Origen Costers del Segre\n07/05/2021 - 11:11:00 Paula Pérez


De Preparat a Catifeta - Nosaltres La Veu\nDe Preparat a Catifeta\nDimarts, 29 de juny de 2021 a les 06:00h\nReconec que no m’ho veia vindre. Per una banda, Pablo Casado llançant hate contra el president de la CEOE i contra els bisbes; per l'altra, el president dels empresaris espanyols rebent assetjament a les xarxes per haver dit que benviguts siguen els indults si redueixen la tensió; i, encara per una altra, i això sí que és la bomba, la ultradreta espanyola, els de V.E.R.D.E i totes eixes ximpleries, fotent-li canya al Preparat i fins i tot posant-li un malnom graciós: Felpudo VI.\nI com que no m’ho veia vindre, ja no sé ni què dir no siga cosa que esta columna faça el ridícul en un parell de mesos. Les coses semblen passar a velocitat de vertígen i el mercat de les fílies i les fòbies és més volàtil que mai.\nDe tota manera, m’atrevisc a fer alguns xicotets apunts conjecturals: crec que la dreta espanyola està en plena desorientació, per no dir descomposició. El seu discurs bel·ligerant, les seues crides a sotmetre a sang i foc Catalunya van massa lluny fins i tot per a gent tan poc sospitosa d’esquerranisme o dèries independentistes com alguns empresaris i els bisbes. Els uns volen estabilitat per poder vendre coses i continuar explotant el personal de manera ordenada; els altres tenen també bisbes catalans que saben que entre la mainada indepe hi ha molts feligresos i gent de comunió setmanal i cumbaià en diverses tonalitats. I més encara: els discursos abrandats de Casado desentonen quan sembla que de mica en mica van arribant les nyesples com a pans des d’Europa, i encara queden les més grosses per arribar. De moment, després del dictamen del Consell d’Europa, Espanya ja està agermanada amb Turquia, i acostant-se a fer un torneig triangular amb Hongria.\nSense dubte el beneficiat de tot açò és el PSOE, que es ven com a partit d’ordre i trellat, i pot ser per fi la vertadera dreta civilitzada i homologable. I això que a diferència de l’oposició turca, que va votar a favor del document del Consell d’Europa, el PSOE allà continua alineant-se amb l’aporellos i amb la tesi que empaperar el disident és un exercici de democràcia plena. Però, vaja, de portes endins, frenant els suposats excesos esquerrans de Podemos per una banda, que tampoc sembla que siguen tan excessius ni que costen molt de frenar, i d’altra escenificant la seua nova condició de partit conciliador, va donant el perfil, especialment per contrast amb els brams de Casado que ja tira contra tot el que s’aparta ni que siga per matisos del seu discurs maximalista i sobreactuat amb el detector de traïdors i fellons a tota màquina.\nD’altra banda el Preparat Catifeta replega el que va sembrar el 3 d’octubre de 2017 i en general la seua indissimulada simpatia per la dreta i la ultradreta i la seua antipatia evident envers els que paradoxalment són la seua salvaguarda discursiva i de legitimat: Pedro Sánchez i el republicanisme rutinari de Podemos, tan bons xics i xiques en realitat i amb tanta il·lusió com els fa haver aconseguit entrar en el govern. L’altre dia tinguérem un excel·lent exemple amb la manca d’espenta de Lilith Verstrynge anunciant l’adveniment de la Tercera República. Crec que el Preparat havia creat en la seua cort de lacais i súbdits la il·lusió de retorn a una monarquia autoritària, d’un borboneig embogit, d’un aporellos sord i constant.\nEn efecte, cal reconèixer que el més coherent amb el discurs del 3 d’octubre haguera sigut no signar els indults, muntar-ne una grossa i buscar un general Primo de Rivera de guàrdia per fer l’auto-colp. És, a més, el que tocava si la segona Restauració borbònica segueix el guió de la primera. De fet, reconec que quan Díaz Ayuso va fer la seua invocació al rei plantejant que estaria molt malament que signara, vaig pensar que alguna cosa d’això era el que s’estava preparant, que aporellos oé, que a mí la legión i que viva el rei, el orden i la ley i que por Dios, la patria y el rey lucharemos nosotros también.\nPerò no. Sembla que de manera sorprenent tenint en compte la bambolla que habita el Preparado ha entés que si hi ha alguna possibilitat que Leonor herete el tron passa per anar de pare de la democràcia i tot això, i que els auto-colps botant-se les eleccions i no signar lleis del govern escollit democràticament no queden massa bonics; i al principi tot molt bé, tot al seu gust, però a la llarga acabaria pegant a fugir a l’exili una nit de primavera com el besavi. I, aleshores, el que s’ha produït ha sigut l’impensable, l’adveniment de Felpudo VI, el retorn d’un discurs falangista de perjuris al gloriós moviment, i l’embrió d’un republicanisme autoritari nacionalista espanyol que de veres que no havia vist vindre. Potser han pensat que ni Orban ni Erdogan tenen reis i els va de categoria fent el que els dóna la gana, empresonant qui es meneja i prohibint l’homosexualitat.\nQuè serà el següent? Doncs ves a saber. Alguns i algunes continuarem somiant una república federal plurinacional de treballadors i treballadores de tota classe, això és segur, i ho farem amb molta més espenta que la lànguida Lilith. Una altra cosa que també és segura és que el diumenge va sopar Pere Aragonés amb el rei inaugurant una festa del capitalisme global, que els indults ja s’han produït, i que mentrestant, els que posaren el cos lluitant entre altres coses per l’alliberament dels presos polítics continuen rebent peticions de condemnes duríssimes. Per a ells no hi haurà indults. Ni menys amnistia, que és el que haguera calgut. També és segur que el pare del Preparat continua fugat amb el beneplàcit del govern, que a més carrega les despeses a l’erari públic. I també és segur que Pablo Hasel dormirà hui una altra nit a la presó.


Premis i Reconeixements | Fundació Catalunya-La Pedrera\nDes de l'any 2013, la Fundació Catalunya-La Pedrera ha rebut nombrosos premis i reconeixements a la seva tasca d'ajudar a les persones a construir un futur millor i més just, oferint portunitats als que més ho necessiten, fomentant el talent, la creació i l’educació, i conservant el patrimoni natural i cultural.\nPremis Nacionals de Recerca 2015 - Fundació Catalunya-La Pedrera\nLa Fundació Catalunya-La Pedrera, Premi Nacional de Mecenatge Científic 2015 i la Fundació Alícia, Premi Nacional al Partenariat Publicoprivat en R+I 2015.\nPremi de l'Aigua 2016 - MónNatura Delta\nLa Fundació rep el Premi de l’Aigua per la restauració de les llacunes costaneres de la Tancada i l’Alfacada a MónNatura Delta de l'Ebre.\nDiploma al mèrit cívic de la ciutat de Tarragona - Fundació Topromi\nL’Ajuntament de Tarragona distingeix la Fundació Topromi per la seva tasca en la integració de persones amb minusvalideses i problemes de salut mental al món laboral.\nPremi Ciutat de Barcelona - Escoles Tàndem\nL’Ajuntament de Barcelona distingeix l’escola Miquel Bleach amb el Premi Ciutat de Barcelona 2015 Educació per la transformació del projecte pedagògic a partir de la integració de les arts.\nPremis Segle XXI FEDAN - Àrea de Territori\nL’Àrea de Territori i Medi Ambient de la Fundació Catalunya – La Pedrera guardonada per FEDAN amb el premi Segle XXI pel seu compromís amb la protecció de patrimoni cultural i paisatge.\nPremis Medi Ambient de la Generalitat 2015 - Fundació Catalunya-La Pedrera\nLa Generalitat premia la Fundació Catalunya-La Pedrera per impulsar MónNatura Delta en el marc del Dia Mundial del Medi Ambient\nPremios Supercuidadores - Programa REMS Àrea d'Impuls Social\nEl programa REMS de l'àrea d'Impuls Social de la Fundació Catalunya-La Pedrera guardonat com a primer accèssit en la categoria d'Associacions, Fundacions i Tercer Sector.\nPremi de Bones pràctiques de Responsabilitat Social Corporativa - MónNatura Pirineus\nMónNatura Pirineus rep el reconeixement per Bones practiques de Responsabilitat social corporativa del Departament d’Empresa i Ocupació de la Generalitat de Catalunya i el Consell General de Cambres de Catalunya.\nPremi nacional de Turisme Responsable - MónNatura Pirineus\nMónNatura Pirineus rep el Premi Nacional de Turisme de Catalunya 2014 en la Categoria “Turisme Responsable”.\nPremi Turisme Responsable - MónNatura Delta\nMónNatura Delta guardonada en els I Premis de Turisme Responsable de Catalunya, en la categoria de Millor gestió del patrimoni natural i la protecció del medi ambient a través del turisme.\nPremi Millor Bloc de Catalunya - MónNatura Pirineus\nEl Bloc de MónNatura Pirineus, guardonat als Premis Blocs Catalunya 2013. Bloc que tracta sobre la Xarxa d'Espais Natura i els projectes de gestió i conservació del territori de la Fundació Catalunya-La Pedrera. Veure aquí.\nDiploma de Destinació de Turisme Familiar - MónNatura Pirineus\nMónNatura Pirineus rep el certificat Destinació de Turisme Familiar atorgat per l’Agència Catalana de Turisme.\nDistintiu de Qualitat Ambiental - MónNatura Pirineus\nMónNatura Pirineus obté el Distintiu de Qualitat Ambiental de la Generalitat de Catalunya fruit del compromís amb la sostenibilitat i el medi ambient.\nPremi de Qualitat Ebrenca - MónNatura Delta\nPremi de Qualitat Ebrenca en la modalitat d’intervenció urbanística-espais exteriors a la Restauració de les Salines de la Tancada


Mozilla i el navegador Firefox ja fa temps. Al llarg de les diferents versions, han fet tot el possible per proporcionar protecció als usuaris del seu navegador, tot de forma gratuïta. Tanmateix, el següent pas lògic en la protecció dels seus usuaris és protegir els membres fent que es connectin a una VPN (xarxa privada virtual). Per primera vegada, Mozilla es va associar amb l’empresa VPN, Mullvad, per oferir un producte de pagament per a la protecció a nivell del dispositiu. L’anomenen “FPN”. Com es pot imaginar, això significa la xarxa privada de Firefox. Aparentment, Mullvad té el mateix nivell de dedicació a protegir la privacitat dels usuaris. En el moment de fer aquesta revisió, la versió de pagament només està disponible per als ordinadors de sobretaula de Windows 10. Tanmateix, altres plataformes es trobaran properament. Tant la protecció de nivell del navegador (bàsicament un servidor intermediari) com la protecció a nivell del dispositiu encara estan en la infància, per la qual cosa us proporcionarem tanta informació com puguem.\n3 Prova de velocitat del navegador de xarxa privada del Firefox\n4 Per què heu d’utilitzar una VPN?\n5 La fuga?\n6 Haig d’utilitzar aquesta VPN?\n7 Pensaments finals sobre la xarxa privada de Firefox\nEl FPN inclou dues versions. L’un és efectivament un servidor intermediari gratuït, mentre que l’altre ofereix protecció de dispositius complets que està disponible per un cost de 4,99 dòlars al mes i primer haureu d’afegir-vos a la llista d’espera. No se sap si tenen previst oferir la VPN per un període de servei més llarg que només un mes a la vegada. Tingueu en compte que si utilitzeu l’extensió del navegador, esteu limitades a sessions de 12 a 1 hores i heu de crear un compte Mozilla. Per descomptat, això és sempre que estigui en beta.\nAra, parlarem del que obté en els productes a nivell de navegador i de dispositiu complet. Un cop més, aquests productes són encara nous, de manera que hi hauria coses que no funcionen del tot. Per al producte a nivell del navegador, heu de crear un compte de Mozilla si encara no en teniu. Després d’això, afegeix l’extensió al navegador Firefox. Un cop fet això, feu clic a la icona a la qual assenyalem amb la fletxa vermella. Això us mostrarà la pantalla que veieu a la dreta. Per iniciar el procés i utilitzar un dels vostres passatges d’una hora de durada per provar-lo, només cal que moveu el control lliscant cap a la dreta per activar-lo. En el moment de la redacció, el representant fa el que se suposa que fa. Tot i això, vam poder “trencar” el proxy quan vam realitzar un test. Tan aviat com vam fer la prova, el servidor intermediari es va tancar. Segurament això es solucionarà, però potser trobareu el mateix problema, almenys en les primeres etapes. La protecció completa del dispositiu és una història diferent. És el producte de la col·laboració amb Mullvad VPN. Algunes de les funcions inclouen:\nCapacitat de connectar fins a 5 dispositius simultàniament\nMés de 30 països disponibles\nXifratge de guàrdia\nAplicacions mòbils personalitzades\nPodeu veure que fins i tot el client FPN és senzill d’utilitzar. Un cop seleccioneu un servidor en un dels 30+ països, només cal que moveu el control lliscant a la posició ON. Si bé les funcions del client són excel·lents, el “Protocol de xifratge Wireguard” és una opció interessant per a una tècnica de xifrat. Per la seguretat que té Mozilla, utilitzar un protocol relativament no provat i no verificat sobre els mètodes provats i els veritables és extraordinari. Dit això, hi ha alguns avantatges que Wireguard té respecte a l’estàndard d’or (OpenVPN). El codi per escriure Wireguard és un pes significativament més lleuger que OpenVPN. En teoria, això hauria de millorar i obtenir un millor rendiment. A més, utilitza menys recursos al vostre equip. D’aquesta manera, podeu fer més coses sense experimentar el retard. Una gran pregunta que tenim és quins protocols estan previstos per a les versions mòbils? En aquest moment, es qüestiona el funcionament de la tecnologia en altres plataformes a més de Windows.\nProva de velocitat del navegador de xarxa privada del Firefox\nLes velocitats són molt importants amb qualsevol VPN o proxy. Com que els proxies no xifren realment el trànsit només l’orienten, no hauria de ser una sorpresa que només hi hagi una petita pèrdua de velocitat. Per descomptat, a mesura que puguem provar la versió de dispositiu complet, també us mostrarem els resultats d’aquesta prova. Aquí teniu la nostra prova de velocitat de la versió del navegador. Quan vam provar el client VPN FPN, els resultats no van ser tan favorables. En aquesta imatge es pot veure una pèrdua notable de velocitat. Per descomptat, encara és ràpid, però va suposar una pèrdua de velocitat del 75%.\nJa que ara molts establiments ofereixen WiFi gratuïta, voldreu utilitzar una VPN quan connecteu. Si bé la WiFi és excel·lent, els ciberdelinqüents pensen que també és fantàstic. En connectar-vos al servidor que escolliu, creeu una connexió segura i xifrada. D’aquesta manera, reduireu molt el risc que els delinqüents o els cibernèutics us robin informació privada.\nUna altra raó per utilitzar una VPN és ajudar-vos a evitar les geo-restriccions. Independentment d’on estiguis, la connexió a un servidor us ajudarà. Això és perquè fa pensar que el programari de bloqueig es troba en un altre lloc. Això pot ser un veritable avantatge si intenteu accedir a determinades regions o si no teniu la possibilitat de veure contingut. Simplement connecteu-vos a un servidor i podeu començar a navegar o a veure el contingut al qual vulgueu accedir.\nQuan heu de respondre a aquesta pregunta, heu de revisar la novetat del servei. Hem realitzat proves de filtracions de 2 llocs web diferents. Malauradament, no hem pogut realitzar una prova del nostre lloc favorit perquè tan bon punt vam fer la prova, va fer fora del proxy fora de línia. A l’altre lloc web, hem pogut realitzar una prova. Com es pot veure a la imatge de sota, sí, sí que té filtracions. No esperàvem aquest resultat perquè representants més establerts no mostren aquesta mena de fuites. Si Mozilla alliberarà el navegador FPN o el producte de dispositiu complet, haurà de solucionar el problema amb seguretat. Dit això, vam tenir molta millor sort en utilitzar l’aplicació real. En lloc de trobar diversos servidors com el servidor intermediari, es va presentar com a servidor únic. A més, vam tenir sort amb l’altra prova.\nCom podeu veure en aquesta prova, l’únic que apareix és un nombre elevat de llúpol. A hores d’ara, no se sap si es pot ajustar el nombre de salts (servidors pels quals es dirigeix el trànsit) o no. Com que mostra 11 salts, diu que possiblement podria indicar l’ús del servidor intermediari o VPN. Reduir el nombre de llúpol augmentaria la velocitat del servei i reduiria la sospita de qualsevol persona que pensi que el nombre és massa elevat..\nHaig d’utilitzar aquesta VPN?\nPer mirar específicament la versió del dispositiu, trobem que el servei continua funcionant bé, malgrat les pèrdues de velocitat. Definitivament protegirà la vostra privadesa i l’ajudarà a evitar georestriccions. En el moment de fer aquesta revisió, no teníem problemes sobre l’accés al contingut d’altres regions. És possible que el servei no ofereixi totes les campanes i els xiulets que podríeu esperar d’altres serveis, però a 5 dòlars al mes, funciona bé i sens dubte us ajudarà a assolir els vostres objectius. Diem que sí, el servei proporciona un bon valor i protegirà la vostra privadesa.\nPensaments finals sobre la xarxa privada de Firefox\nEl navegador FPN i el servei complet de VPN tenen una gran promesa donada la reputació de l’equip de Mozilla. Tot i això, hi ha alguns problemes que, en el moment de fer aquesta revisió, s’han de solucionar abans que puguem proporcionar-vos una resposta sòlida al respecte. Només el temps ens permet saber si s’abordaran els factors que ens preocupen i com es reproduirà la Xarxa privada de Firefox. Mentrestant, els usuaris de Windows 10 als Estats Units poden registrar-se a la beta VPN del Firefox per accedir a la seva xarxa. El cost és de 4,99 dòlars al mes amb targeta de crèdit com a única opció de pagament.\nComencem la nostra revisió de VPN de la meva xarxa privada, observant que porten\nMeWe és una xarxa de xarxes socials que es va fundar a Culver City,\nTSN és un servei especialitzat en esports esportius en llengua anglesa. Va ser fundada\nLa Xarxa WWE és un servei de streaming que ofereix totes les coincidències de


III European Meeting on Women's Mental Health - Parc Sanitari Sant Joan de Déu\nEstàs aqui: Parc Sanitari de Sant Joan de Déu > Notícies > Esdeveniments > III European Meeting on Women’s Mental Health\npublicat 10 novembre 2020\nIII European Meeting on Women’s Mental Health2020-11-102020-11-10https://www.pssjd.org/wp-content/uploads/2020/03/logoweb.pngParc Sanitari Sant Joan de Déuhttps://www.pssjd.org/wp-content/uploads/2020/09/com_congres_psicosi.jpg200px200px\nEncara estan obertes les inscripcions a aquesta trobada virtual que tindrà lloc els pròxims 16 i 17 de novembre i que tractarà l’impacte del gènere en l’abordatge de la psicosi.\nAmb la finalitat de compartir i actualitzar coneixements entre professionals i de crear xarxes que permetin millorar el tractament de la psicosi, el Grup Català de Treball i Recerca en Dona i Salut Mental organitza la tercera edició de l’European Meeting on Women’s Health, que se celebrarà els dies 16 i 17 de novembre en format virtual. L’esdeveniment s’havia de celebrar presencialment el maig passat, però s’ha reprogramat i adaptat a causa del context actual de pandèmia, per garantir la seguretat de totes les persones que hi vulguin participar.\nL’esdeveniment inclourà simposis i conferències d’experts d’alt nivell en els camps de la psiquiatria, la psicologia i la neurociència. En aquesta cita, el Parc Sanitari Sant Joan de Déu estarà representat per les doctores Judith Usall, Susana Ochoa, Sara Arranz i Mónica Sánchez, totes elles membres del comitè organitzador i científic del congrés, així com del Grup Català de Treball i Recerca en Dona i Salut Mental.\nEncara podeu fer la vostra inscripció al congrés, fent clic aquí.\ncongrés, dones, gènere, Parc Sanitari Sant Joan de Déu, Psicosi, psicosi i gènere, Salut, Salut Mental\nL’anàlisi de l’abordatge de gènere en el tractament de la psicosi rep el Premi Hestia 2020


Ganzenmüller, “Peníscola va despertar amb el rodatge d’El Cid” - el Diari online\nInici\tTerritori culturalBENICARLÓ\tGanzenmüller, “Peníscola va despertar amb el rodatge d’El Cid”\nLa Penya Setrill va acollir ahir divendres la presentació del llibre “Peñíscola. El año de El Cid”, editat per Onada edicions, en el que va ser quasi un acte interactiu amb el públic\nper Alicia Coscollano Masip 27 de novembre de 2021\nGanzenmüller va posar l’accent en el que va generar per a Peníscola i comarca el rodatge d’El Cid en tots els àmbits\nPresentada per Enric Escuder, l’activitat cultural va ser una de les que l’entitat té previstes en la seua programació, dirigida a promoure debat entre vetllades obertes a treballs realitzats a Benicarló que mereixen ser destacats, o, també, l’ anàlisi en àmbits com medi ambient, historia o patrimoni.\nDe fet, Escuder avançava que la propera activitat del programa cultural de la Penya estarà signada per l’associació ABRIL.\nQuan al llibre presentat, el director teatral, autor i coordinador de l’obra, va oferir la mostra habitual del seu domini dels temps, silencis i to de veu per mantenir l’atenció del públic assistent en el que va ser un regal de nombroses dates i curiositats al voltant del rodatge del film ,dirigit per Anthony Mann i produït per Samuel Bronston. El rodatge d’El Cid va suposar “el despertar de Peñíscola”.\nGanzenmüller va posar l’accent en el que va generar per a Peníscola i comarca el rodatge d’El Cid en tots els àmbits, principalment l’econòmic, ja que va provocar, sens dubte, una gran promoció turística. A l’hemeroteca, assenyalava el director teatral, de diaris com La Vanguardia, es poden trobar gran quantitat de noticies que fan referència al rodatge, i la seua repercussió en sectors com el turístic o el de la construcció.\nTot i que Peniscola va doblar el seu cens, ciutats com Benicarló també es van vore immerses en la voràgine cinematogràfica del film ja que, per citar un sol exemple, a la nit, els extres s’allotjaven a diferents hotels de la comarca, perquè no quedava un llit lliure en quilòmetres a la rodona. Com a data, van participar al voltant de 2000 soldats, a més de la gran quantitat d’extres que es van precisar per a una de les “pel·lícules més èpiques” del cinema.\n“ Van participar 5000 extres, que cobraven 100 pessetes al dia i un entrepà”. els extres eren traslladats al rodatge en els camions de Belda, un detall més d’una repercussió econòmica que també va calar a Benicarló. “Van pagar per tot. Es van construir 300 metres de muralla. L’ambientació va ser destacada com a part essencial de la pel·lícula. Es va intentar aconseguir que tot resultés el més fidel possible”.\nAltres curiositats destacades per Ganzenmüller va ser el finançament de la pel·lícula, “va córrer a càrrec de la multinacional Dupont”. Una marca empresarial que anys més tard obriria sucursal a Benicarló, coneguda com Laques i Pintures.\nEl rodatge, que va tenir una durada de quasi 5 mesos, va fructificar en la “considerada, per la BBC, com una de les millors pel·lícules de la història”.\nUn apunt per als nostàlgics del Capitol\nUn altre apunt cinematogràfic per als nostàlgics dels cinemes a Benicarló, ens deixava a les portes de l’emblemàtic Capitol. A les seues instal·lacions l’equip va establir la seua base d’operacions. Visionaven els centenars de fotogrames rodats. Això si, en el seu afany en que res quedés a l’atzar, l’equip traslladava la seua pròpia pantalla i el seu propi projeccionista.\nRespecte al fet de que la protagonista i paterner de Charlton Heston al film, Sophia Loren, va estar alguna vegada in situ al rodatge de la Ciutat emmurallada, el director teatral aclaria qualsevol dubte, “Isabel Perales va ser la doble de Sofia Loren a Peníscola per al rodatge d’El Cid”.\nFinalment, un altre nom propi que lliga a la coneguda pel·lícula i a Benicarló era el de Manuel Berenguer, “un dels directors de fotografia més prestigiosos de la història del cinema espanyol”. Berenguer va ser l’autor d’un documental realitzat el 1940 sobre l’arribada de la nova imatge del Crist de la Mar a la localitat i va ser, també, el director de les conegudes preses realitzades a la platja de Peníscola per a “El Cid”. La pel·lícula, rodada en Cinemascop, va tenir un cost de 12 milions de dòlars de l’època.\nDurant l’acte el públic va participar aixecant una cartolina roja per respondre algunes qüestions plantejades per el mestre de cerimònies, Enric Escuder, en un intent de polsar les opinions en temes com, per exemple, la necessitat de recuperar i reactivar els cinemes a Benicarló.\nEl llibre conté imatges inèdites que pertanyen a la col·lecció de la família Ganzenmüller.


Jacqueline Cerdà es remunta “a 3 anys enrere” per a explicar el trencament del govern a Muro — Pagina 66, Noticias de Alcoy y de El Comtat\n“Em remuntaria a 3 anys enrere”. Així ha començat l’alcaldessa de Muro, Jacqueline Cerdà, l’entrevista que hem viscut en directe en Pàgina66 per tal d’explicar la postura de Compromís en el trencament del govern a la localitat.\nCerdà ha enumerat una sèrie d’accions d’Esquerra Unida que no els van agradar als de Compromís. També ha comentat com han sigut els 3 anys de ‘matrimoni polític’ entre ambdós partits, mentre que també ha tingut paraules per a la resta de partits de l’oposició. Hi haurà possibilitat de pactar amb algú? Es reconduirà la situació de govern a Muro? Podran els 4 regidors de Compromís amb totes les regidories? Les respostes en l’entrevista amb vídeo.\nPer tal de conèixer totes les reaccions, també pots saber què va dir Francesc Valls, ex soci de govern d'EU i les reaccions del PSOE de la mà del seu portaveu, Pep Baeza.\nMuro reivindica els drets LGTB\nCompromís per Muro presenta la seua candidatura\nEls jubilats de Muro visiten les Corts Valencianes\nJacquelin Cerdà, alcaldable per Compromís a Muro\nEls dos Muro estreteixen lligams\nPresentada Jacquelin Cerdá com candidata per Compromís\nEl PP s'uneix a la Junta de Govern Local de Muro


Fira i Festa des Jai a Búger\nUn cop arriba la primavera i el bon temps, a Búger ja miren cap a Es Jai, una fira i una festa ben consolidada i que compta amb la participació d’un bon nombre d’entitats, associacions i bugerrons i bugerrones...\nFira Ramadera d'Artà\nLa fira ramadera d’Artà és la primera gran fira de la temporada de tardor. En ella s’hi pot trobar una gran quantitat de productes agroalimentaris, ramaders, artesanals i ...\nLa Fira de Tardor de Marratxí és un esdeveniment consolidat dins el panorama mallorquí de fires del començament del novembre. Una fira que edició darrera edició aposta pel ...\nTercera Fira d'Inca (Fira de l'Art)\nLa tercera fira d’Inca es celebra dos caps de setmana abans del Dijous Bo i es caracteritza pel seu gran mercat medieval que ocupa els carrers i places de la capital de Es Raiguer...\nFira de Sant Francesc a Muro\n(primer diumenge després de Pasqua)\nDesprés del primer diumenge després de Pasqua, té lloc a Muro la tradicional Fira de Sant Francesc. Es tracta d'un esdeveniment que se celebra des de finals del s. XVIII....\nFestes de Santa Praxedis a Petra\nCada any el poble de Petra celebra les seves festes estiuenques durant les setmanes prèvies al dia de Santa Praxedis, patrona del poble.\nLa Fira de la Tramuntana es un esdeveniment que es celebra durant un cap de setmana de principis d’octubre al monestir de Lluc, en el municipi d’Escorca. ...\nA principis de juny, el poble de Selva acull una de les fires amb més encant i misteri del panorama mallorquí. Es tracta de la fira de ses herbes, un esdeveniment centrat en les herbes i plantes de la Serra de Tramuntana...\nTastiu a Cala Sant Vicenç (Pollença)\nTastiu és una petita fira de cerveses artesanes que es celebra a Cala Sant Vicenç a principis d’estiu. En ella es pot tastar una selecció de cerveses artesanes, menjar als food trucks i gaudir de música en directe.\nDes de fa una vintena d’anys, Manacor acomiada la temporada estiuenca amb la fira de setembre. Una de les fires més primerenques de la tardor, però també de les més ambicioses...


Canta Canalla publica l'àlbum "Revolucions per menuts" - Sonosfera - Viasona\nViasona té indexats 4.220 grups, 10.435 àlbums i 80.264 cançons\nCanta Canalla publica l'àlbum "Revolucions per menuts"\n10 de setembre 2019, 09:09h\nÉs el segon llançament del quintet valencià de música familiar, Canta Canalla publica l\_'àlbum \_"Revolucions per menuts\_"Quatre membres del grup s\_'encarreguen de les veus principalsEl disc inclou rock, country, cúmbia i twist, entre d\_'altres estilsLa formació ha comptat amb les col·laboracions de Carles Chiner (Gener), Aitana Ferrer, Borja Penalba i Tonete PuertoLa formació valenciana de música familiar Canta Canalla ha editat aquest dilluns, 9 de setembre, el seu segon treball discogràfic, \_"Revolucions per menuts\_", en format digital. Les onze cançons del repertori estan disponibles en plataformes com Bandcamp, Spotify o iTunes.Després del seu EP de debut, on s\_'atrevien amb estils com el vals, les ranxeres, el blues, el tango o la rumba, els membres de Canta Canalla han continuat aprofundint en el seu eclecticisme musical. Així, han introduït melodies del folk americà, la cúmbia, el twist i el rock, gènere que té més presència. Tanmateix, la gran novetat de \_"Revolucions per menuts\_" és la participació de fins a quatre membres del grup en les veus principals, tasca fins ara reservada a un sol cantant.En les seues tonades, Canta Canalla convida les criatures a lliurar-se a la bogeria del ritme amb unes coreografies ben especials. A més, fan un cant a l\_'amistat, intenten despertar la imaginació dels infants i conviden personatges molt particulars. De tota manera, el grup creu en la capacitat de xiquets i xiquetes per escoltar i interpretar les lletres de l\_'àlbum a la seua manera.Abans de la publicació del disc, Canta Canalla ja havia posat en circulació dos avançaments: “La colla U” i “Pepeta twist”. El primer tema, un homenatge a la pilota valenciana, és la cançó oficial del llibre homònim de Jaume Monzó i Miguel Ángel Giner Bou, guardonat amb el Premi de Narrativa Enric Lluch dels Premis Ciutat d\_'Algemesí i publicat per Andana Editorial.D\_'altra banda, “Pepeta twist” és una versió de la composició que Rafael Baldoví Nácher (veu), Bernardo Adam Ferrero (teclat) i Pepe Juan Ripoll (baix) van interpretar l\_'estiu de 1963 als estudis de l\_'emissora Ràdio Algemesí AJK i que alguns consideren la primera cançó pop gravada en valencià. La interpretació de Canta Canalla es va estrenar el passat 31 de juliol en el programa Territori d’estiu de la ràdio d\_'À Punt.Enregistrament, col·laboracions i disseny gràficRevolucions per menuts es va enregistrar en diverses sessions celebrades a finals de maig i principis de juliol als Moma Music Estudio de Montcada sota el mestratge de Jorge Pérez i Jacobo Cardells. En les sessions de gravació també hi van participar Carles Chiner, vocalista i guitarrista de Gener, qui va tocar les postisses en “La colla U”; Aitana Ferrer, encarregada de la introducció i dels cors de “Pepeta twist”; Borja Penalba, productor i corista de “La colla U”; i Tonete Puerto, contrabaixista en “A fer la mar”.Finalment, l\_'alzirenya Empar Piera (Empargrafia) és l\_'autora del nou logotip del grup (basat en un dibuix del xiquet Pau Benavent), del disseny del disc i de les il·lustracions que l\_'acompanyen. En la portada i el llibret hi apareixen totes les persones que van participar en la gravació de l\_'àlbum (tècnics, col·laboradors, components de la banda, etc.); els protagonistes de les cançons; i els éssers vius que, d\_'alguna manera, són importants en la vida de Canta Canalla.La formacióEl grup Canta Canalla està format per:- Edu Marco, veu principal i autor de lletres i música. Escriptor i guanyador de diversos premis literaris, actualment treballa com a llaurador, traductor i poeta.- Ferran Bataller, qui toca el piano i l\_'acordió i signa algunes lletres. Ha publicat tres llibres de literatura infantil i ha editat obres de ficció i llibres de text. És assessor lingüístic de la Universitat de València.- Paco Arroyo, qui s\_'encarrega de les guitarres i veus, a més d\_'escriure lletres i música. És sonidista, cantautor i electroluthier. Ha format part de bandes com Lüa, Espinete y Don Pim Punk i Lo Tumbao, i, com a cantautor, en el seu projecte El Jipi del Arroyo i el Sr. Toshiba.-Carme Laguarda, baix, cors i veu en alguna cançó. Gerent del segell discogràfic Mésdemil fins a la seua desaparició, ara és professora de valencià i francés.-Javi Vega, bateria i cors. Ha format part de diversos projectes de música, teatre, dansa i circ. Instrumentista en Luzz Vegas i Luna y Panorama de los Insectos, forma part de la Banda del Fele i col·labora amb el Circ Gran Fele des de fa més de 15 anys. També ha treballat amb companyies com Las Reinas Magas, Bramant Teatre, Ornitorrincs o Galitoon.El grup va nàixer oficialment en 2017, però Edu Marco i Ferran Bataller ja portaven un temps treballant en el projecte. El seu primer EP, de títol homònim, es va gravar als estudis de Bit Beat Boy de Benaguasil en març de 2018 i es va publicar a finals del mes d\_'abril del mateix any. L\_'àlbum va ser nominat com a Millor Disc per a Xiquets i Xiquetes en la primera edició dels Premis Carles Santos de la Música Valenciana convocats per l\_'Institut Valencià de Cultura (IVC).Al llarg de la seua trajectòria, han tingut l\_'oportunitat de tocar en diverses localitats i comarques valencianes (Vilamarxant, La Pobla del Duc, Pedreguer, La Vall d’Uixó, Xàtiva) i en esdeveniments com la Fira Valenciana de la Música Trovam-Pro Weekend de Castelló, la Fira de les Comarques en la Plaça de Bous de València, la XXII edició del Cant al Ras de Massalfassar, la XXV Nit de Rock d\_'Albalat dels Sorells, la Gira d\_'Escola Valenciana i el Cuquet Fest d\_'Alacant, entre d\_'altres.\n32.478 entrades totals


El temps a Palamós: Dimecres 25 de juliol: es repeteixen els 35 ºC a l'interior de la comarca i el mar ja està a 24 ºC\nDimecres 25 de juliol: es repeteixen els 35 ºC a l'interior de la comarca i el mar ja està a 24 ºC\nMapa de la temperatura superficial de l'aigua del mar. Podem comprobar que a Palamós l'aigua superficial del mar es troba a 24 ºC (cliqueu al damunt de la imatge i premeu la tecla F11 si voleu ampliar-la).\nLa intensa calor i el poc moviment meteorològic de les darreres setmanes, tal com és habitual, ha anat escalfant l'aigua del mar, la qual cosa ja és un incentiu per poder banyar-se de forma plaent dins les aigües de la badia de Palamós.\nTal com podeu veure al mapa superior, el passat dimecres 25 de juliol, l'aigua superficial del nostre sector costaner presentava una temperatura de 24 ºC, un valor normal per l'època de l'any.\nD'altre banda, la calorada va fer enregistrar una temperatura màxima de 35 ºC a l'interior del Baix Empordà, per segon dia consecutiu.\nEl temps assolellat, la bombolla d'aire càlid i el vent fluixet de garbí que entra reescalfat terra endins, van deixar 35,7 ºC a Sobrestany, 35,2 ºC a Les Olives, 34,9 ºC a La Bisbal d'Empordà, 34,3 ºC a Verges, a Bellcaire d'Empordà i també a Monells, 34,0 ºC a La Tallada d'Empordà i 33,7 ºC a Calonge.\nA la nostra vila la temperatura també va pujar amb força respecte els dies anteriors, amb una màxima prou elevada de 30,6 ºC a La Fosca i 29,6 ºC al barri vell de Palamós.\nTemps assolellat i marejol aixecat pel vent de garbí, el passat dimecres 25 de juliol a les 15:59h. Font: càmera web del Club Nàutic Costa Brava (Palamós).\nMés dades meteorològiques del passat dimecres 25 de juliol del 2018 a Palamós., temperatura màxima 29,6 ºC, mínima 19,9 ºC.\nEstat del cel: al matí hi va haver cel ras., a partir del migdia va aparèixer algun núvol d'evolució, amb de 1/8 a 2/8 Cu., a primeres hores de la tarda aparició d'una enclusa de tempesta provinent de l'interior de Girona, amb de 4/8 a 6/8 Ci, As i Ac, a més de 1/8 o 3/8 Cu i Sc., a la tarda-vespre s'observaren de 2/8 a 4/8 Ci, As i Ac.\nVent: fins les 11:00h hi va haver vent en calma o vent del NO i S, a 2 km/h de mitjana., a partir de llavors vent del S, SSE i SE, a 5-10 km/h de mitjana., a partir de les 14:30h bufà vent del S, SSE i SSO, a 10-15 km/h de mitjana., a partir de les 19:00h vent del S i SSE, a 10 km/h de mitjana., a partir de les 22:00h va aparèixer vent del SO, a 2-5 km/h de mitjana.\nEstat de la mar amb mar arrissada al matí i marejol a partir del migdia., mar endins hi havia maror o marejol (onatge sig. de 0,59 metres a les 08:00h davant del cap de Begur, de 0,59 metres a les 12:00h i de 0,35 metres a les 18:00h).\nPressió atmosfèrica màxima 1014hPa, mínima 1011hPa. Humitat relativa màxima 83%, mínima 50%. (Dades de meteoclimatic.com i Puertos del Estado)\nTemps assolellat a la badia de Palamós, el passat dimecres 25 de juliol a primeres hores de la tarda. Cap a l'interior s'observa l'enclusa d'una tempesta. Font: http://palamos.cam\nEn relació a les temperatures màximes que van tenir lloc el passat dimecres 25 de juliol al Baix Empordà, es veu com els registres van pujar amb més o menys força a gairebé tot arreu, respecte el dimarts.\nPer exemple, a Castell d'Aro la màxima va ascendir 3,6 ºC respecte el dia anterior, a Torroella de Montgrí ascendí 2,4 ºC i a La Tallada d'Empordà va pujar 1,9 ºC. L'excepció es va produir a La Bisbal d'Empordà, amb una màxima 0,1 ºC més baixa.\nA Palamós la màxima pujà 3,2 ºC.\nEn aquest sentit, els 35,7 ºC de Sobrestany van ser la màxima més alta del dia, per contra, els 29,6 ºC de Palamós foren la màxima més baixa.\nPer altre banda, la temperatura mínima va baixar lleugerament a totes les estacions meteorològiques consultades.\nAixí doncs, a La Tallada d'Empordà baixà 2,0 ºC respecte el dimarts, a Monells descendí 1,4 ºC i a Torroella de Montgrí va descendir 1,2 ºC.\nEls 16,1 ºC que hi van haver a Monells van ser la mínima més baixa de la jornada, en canvi, els 19,9 ºC de Palamós es quedaren com a mínima més alta. Dades de Meteoclimatic i Meteocat\nMàximes registrades el passat dimecres 25 de juliol al Baix Empordà, segons el Servei Meteorològic de Catalunya. Entre parèntesi us poso la temperatura mínima:\nLa Bisbal d'Empordà 34,9 ºC (16,4 ºC)., Monells 34,3 ºC (16,1 ºC)., La Tallada d'Empordà 34,0 ºC (16,4 ºC)., Castell d'Aro 34,0 ºC (18,1 ºC)., Torroella de Montgrí 33,7 ºC (17,7 ºC).\nAmpliació del mapa de la temperatura superficial de l'aigua del mar. Podem comprobar que a Palamós l'aigua superficial del mar es troba a 24 ºC.


La Generalitat cataloga les Festes Quinquennals de la Mare de Déu dels Torrents com a 'Patrimoni festiu de Catalunya' | Vimbodí i Poblet\nEl Departament de Cultura de la Generalitat ha reconegut la singularitat i valor patrimonial de les Festes Quinquennals de la Mare de Déu dels Torrents del municipi de Vimbodí i Poblet, amb la seva inclusió al Catàleg de Patrimoni festiu de Catalunya. Aquesta consideració oficial reforça el caràcter especial d’aquesta celebració dedicada a la copatrona del municipi. Precisament, la catalogació arriba l’any de les festes quinquennals, que tindran lloc del 7 al 9 de setembre i que enguany coincideixen amb el 75è aniversari de la restauració de l’ermita i de la imatge de la verge, i de l’inici de la festa mateixa.\nLa catalogació de la festa es va començar a tramitar l’any 2016, impulsada per l’Ajuntament de Vimbodí en col·laboració amb les principals entitats implicades en l'organització de la festa: la Parròquia de la Transfiguració del Senyor, els Amics dels Torrents i les Zeladores de la Mare de Déu dels Torrents. A la petició formulada a la Direcció General de Cultura Popular i Associacionisme Cultural, del Departament de Cultura de la Generalitat, es destacava «el caràcter tradicional d'una festa que ultrapassa l'aspecte estrictament religiós i esdevé una mostra de cultura popular, respecte per les tradicions i orgull de pertinença al municipi, el conjunt del qual s'aboca en aquest esdeveniment». Alhora, es destacava el suport del Monestir de Poblet en la festa. Ara, assolida la catalogació, els seus artífexs assenyalen que aquest reconeixement oficial «de ben segur que contribuirà a l’impuls de les quinquennals aquest any 2019 i també en el futur».\nD’altra banda, amb aquesta distinció, les Festes Quinquennals de la Mare de Déu dels Torrents es converteixen en les primeres de la Conca de Barberà que s’inclouen al Catàleg de Patrimoni festiu de Catalunya, segons es destaca des del Departament de Cultura de la Generalitat. Recentment també han rebut la mateixa distinció la festa dels Tres Tombs de Barcelona, la Festa Major del Santíssim Misteri de Cervera, o la Festa Major de Sant Pau de Sant Pere de Ribes. Un cop assolit aquest reconeixement oficial, les festes dels Torrents són susceptibles de ser declarades amb un grau de protecció encara superior –Festa Tradicional d’Interès Nacional– previ tràmit oficial per part dels seus impulsors.


RICARD PASTÓ I NÚRIA TILLO GUANYADORS DE LA RODI MITJA MARATÓ LLEIDA - TOTLLEIDA\nDIUMENGE 21 DE NOVEMBRE, DESPRÉS D’UN ANY SENSE PODER-SE CELEBRAR, CONLOU LA RODI MITJA MARATÓ DE LLEIDA AMB ÈXIT. LA PARTICIPACIÓ FINAL HA ESTAT DE 600 ATLETES.\n21 de novembre de 2021. Aquest diumenge al matí s’ha donat per finalitzada la Rodi Mitja Marató de Lleida.\nDesprés d’un any dur, on no es va poder celebrar la cursa, han tornat més forts, les inscripcions es van tancar quan van arribar a 600 atletes, per tal de poder seguir i brindar les mesures de seguretat sanitàries pertinents. Per tal de garantir la seguretat en tot moment, els atletes han entrat a la zona de sortida amb mascareta, durant la proba han pogut prescindir d’ella hi ha mesura que anaven arribant, la organització facilitava una mascaretes per poder accedir a la zona de meta.\nAbans de començar la cursa, s’ha llegit el manifest de l’Esport del 25N, que commemora i pretén donar visibilitat aquesta data i tot allò que representa, dia Internacional per a l’eliminació de la violència envers les dones. S’ha aprofitat la celebració de la Rodi Mitja de Lleida per a fer ressò d’aquesta campanya impulsada per la Generalitat de Catalunya juntament amb les diputacions.\nEn el primer plantejament de la proba es va estipular un total de 500 atletes, xifra que han ampliat ja que en 16 dies ja tenien les llistes d’inscripcions tancades. Tot i així, l’increment final ha set de 100 persones, comptabilitzant un total de 600 participants en la proba, amb un total de 85 dones, el que representa el 15% de la seva totalitat.\nLa sortida s’ha donat a les 10h del matí, davant del gimnàs Ekke, mateix escenari on estarà col·locada la meta d’arribada per tots els atletes. El temps màxim per acabar la proba es va estipular en dos hores i mitja, per completar els pocs més de 21 kilòmetres que te la prova esportiva.\nEn la Mitja Marató s’ha proclamat campió del apartat masculí Ricard Pastó (AA XAFATOLLS) amb un temps total de 1.06.48, seguit de l’independent Muhammad Lamin amb 1.09.19 i de Armando Garcia (HINACO MONZÓN) amb 1.10.33. En l’apartat femení la campiona Núria Tillo (AA XAFATOLLS) s’ha imposat amb un temps de 1.21.20, seguida de RosaMari Carulla (ALTAN WEAR) amb 1.23.48 i de Alba Bellostas (TRI-4.40) amb 1.27.07.\nPodeu trobar més informació a la nostra web: www.iter5.cat\nPodeu consultar el reglament complet de les Mitges Maratons a: http://www.mitgesdeponent.cat\nPASSATGE DEL TERROR A L’HORTA


González Ortea: «Tenc tota la confiança del Govern, si no ja seria a casa meva»\n08 maig 2021 16:13\nEl conseller està obert a fer modificacions a la llei turística, però no en els principis\nV.Campins | 16 gener 1999\nEl conseller de Turisme, José María González Ortea, es manifestà ahir «absolutament tranquil» davant de tot el revolt que ha provocat el «rebuig» de la patronal hotelera al projecte de la llei turística elaborada pel seu equip. En aquest sentit, assegurà que «la confiança del Govern la tinc, si no estaria a casa meva» i afegí que continuarà treballant amb l'única preocupació «de fer les coses bé».\nEl conseller es mostrà a la vegada sorprès per la valoració dels hotelers, ja que segons ell aquest sector ja havia estat informat i el projecte s'havia discutit sense que s'expressassin tantes reticències, i també obert a arribar a un acord. Això sí, en cap cas l'Executiu «abdicarà» dels principis de la llei, que són «irrenunciables» en paraules del conseller.\nAixí, González Ortea indicà que «ningú no pot afirmar que no hagi estat posat al corrent de la llei» en referència a la manca de consens denunciada pels hotelers. En aquest sentit, explicà que han rebut propostes de modificacions d'aspectes determinats de determinats col·lectius, però encara no de la Federació Hotelera pel que estan a l'espera de què «tots els sectors es pronunciïn».\nGonzález Ortea considera que «estam a temps de posar-nos raonablement d'acord», destacant que a pesar del «rebuig no concretat» dels hotelers també hi ha una lectura positiva que és que sí han manifestat el seu acord amb els principis de la llei.